‹‹አንድ ሳሙና ለአንድ ቤተሰብ››
 አማንቾ ቲዮ ይባላል፤ በቆሼ አካባቢ በጥበቃ ስራ ተሰማርቶ መኖር ከጀመረ ድፍን 6 ወር አልፎታል። ቢያገኝም በልቶ ቢያጣም ተደፍቶ ብዙ ቀናትን አሳልፏል። ቫይረሱን በሚመለከት እንኳን ስለመተላለፊያ መንገዶቹ ይቅርና ስለ ኮቪድ- 19 የሚያውቀው አንዳችም ነገር የለም። እንደ እድል ሆኖ ጠዋትና ማታ እጆቹን በሳሙና መታጠብ ይቀናዋል። በተለይም ደግሞ ከቀን ስራው ሲመለስ መታጠብን ያዘወትራል።  ቆሼ ሰብስባ ለያዘቻቸው እሱን መሰል ነፍስ ያላቸው ሰዎች ኮሮና ትልቅ ስጋት ቢሆንም ብዙዎቹ ከመረጃ የራቁ ናቸው። ኮሮና ዓለምን አስጨንቋል፤ በሀገራችንም መከሰቱ ከተነገረ ጊዜ ጀምሮ የሀገሬ ሰው የተለየ ጥንቃቄ ማድረግ ጀምሯል። መኖሪያቸውን በቆሼ ገንዳና ቆሻሻዎች መሀል ያደረጉ ሰዎች ግን ዛሬም ኑሯቸው ከዚህ ቀደሙ የተለየ አይደለም። ለነገሩ እንጠንቀቅ ቢሉስ እንዴት ይቻላቸዋል።  አማንቾ ግን እውቀት ኖሮት ሳይሆን ልምድ ሆኖበት እጁን ከመታጠብ አይቦዝንም። አማንቾን አውግቼ ስመለስ በኮልፌ ቀራንዮ ክፍለ ከተማ ወረዳ አንድ ጤና ጣቢያ አካባቢ ላይ የሆነእንቅስቃሴ መጀመሩን ሰማሁ!! እንቅስቃሴውም ፟አንድ ሳሙና ለአንድ ቤተሰብ፟ ይሰኛል።  በቅርቡ ጠቅላይ ሚኒስትር ዶክተር አብይ አህመድ የኮሮና ወረርሽኝን በተመለከተ መልዕክት ባስተላለፉበት ወቅት “ማዕድ ማጋራት” ሲሉ በሰየሙት መንገድ አንድ ቤተሰብ ለሌላ አንድ ቤተሰብ በቀን አንድ ምግብ ለማካፈል የሚያስችል ዝግጅት እንዲያደርግ እንዲሁም እርስ በእርስ እንዲደጋገፍ መጠየቃቸውን ተከትሎ የሚስተዋሉ የበጎነት ስራዎች በርከት ይላሉ።  መንግስት የኮሮና ወረርሽኝ የከፋ ጉዳት ቢያደርስ በየቤቱ ምግብ ለማድረስ አቅሙም ሆነ መንገዱ ስለማይኖረው፤ ሰዎች በምግብ እጦት እንዳይጎዱ መዘጋጀት እንደሚያስፈልግ ጥሪ አቅርበዋል። ይህን ጥሪ ሰምተው ወደ ስራ የገቡ ዜጎች ውስጥ ወይዘሪት ስመኝሽ እሸቱ አንዷ ናት። ቆሼ አካባቢ ነዋሪና የአንድ ሳሙና ለአንድ ቤተሰብ ሃሳብ አመንጪ ናት። አንድ ሳሙና ለአንድ ቤተሰብ የሚለው እንቅስቃሴም የኮሮና ወረርሽኝ ተከሰተ በተባለ ሰሞን የመጣላት ሃሳብ ነበር። የእንቅስቃሴው ዋና ዓላማም አቅም ያላቸው ሰዎች በቆሼ አካባቢ በዝቅተኛ የኑሮ ደረጃ ላይ ላሉ ሰዎች ፈጥኖ የመድረስ ስራ ነው።  ‹‹ስራውን ለመስራት ያነሳሳን ምክንያት በቆሼ አካባቢ ኖረው ራሳቸውን መጠበቅና የንፅህና እቃዎችን ማሟላት የማይችሉ በቁጥር ብዙ ሰዎች መኖራቸውና ቦታውም ለአደጋ ተጋላጭ ስለሚያደርጋቸው ድጋፍ ለማድረግ ነው›› ስትል ታስረዳለች። ወይዘሪት ስመኝሽ የአካባቢው ነዋሪ እንደመሆኗ በቆሼ አካባቢ ባሉ ነዋሪዎች ምን ያህል ከባድ ህይወት እያሳለፈ እንደሚገኝ ህያው ምስክር ናት። በመሆኑም በአብዛኛው በአካባቢው የሚገኘውን የህብረተሰብ ክፍል ለመቋቋም የሚከብደው ወረርሽኝ በመሆኑ አቅም ያለው ሰው የሌለውን ሊያስታውስ ይገባል ትላለች ወይዘሪት ስመኝሽ።  በፌስቡክ ብቻ የሚተዋወቁ ሰዎችን በማስተባበርም 3 እሽግ ጓንት፣ 489 ሳሙና 92 ሊትር የፈሳሽ ሳሙና እንዲሁም ላርጎ ለሁለት ቤተሰብ አስቤዛ የማሟላት ስራ መሰራቱን ወይዘሪት ስመኝሽ ገልፃልናለች። የወይዘሪት ስመኝሽን ሃሳብ ተቀብላና ተባብራ በመስራት ላይ የምትገኘው ወጣት ሜሮን ይልማ በበኩሏ እንደምትለው ቆሼ አካባቢ ያሉ ሰዎችን የመርዳቱን ነገር ለመጀመር የቅርብ ጓደኛዋ ወይዘሪት ስመኝሽ ሃሳብ አመጪነት ቢሆንም በአካባቢዋ ለሚገኙ የንፅህና መጠበቂያ ማሟላት ላልቻሉ ሰዎች ሁሉም ሰው ሊረባረብና ሊደርስላቸው ይገባል። በኮልፌ ቀራንዮ ክፍለ ከተማ ወረዳ አንድ ጤና ጣቢያ ሜዲካል ዳይሬክተር የጤና መኮንን ኤርሚያስ ተሾመ በበኩላቸው የልጆቹን እንቅስቃሴ ከልባቸው አድንቀው ቆሼ አካባቢ እየኖሩ የንፅህና መጠበቂያ ቁሳቁስ ቀርቶ የዕለት ጉርስ የማያገኙ ብዙ ሰዎች እንዳሉ ተናግረው ሁሉም ሰው ይሄን በጎ ስራ ሊከተል እንደሚገባም መክረዋል።  ሜዲካል ዳይሬክተሩ እንደሚያስረዱት ወረርሽኙን ለመከላከል ከመንግስት የሚሰጠውን መመሪያ መከተል ለነገ የማይባል ተግባር መሆኑን ጠቅሰው፤ ቆሼም ከሌላው ማህበረሰብ በተለየ መልኩ የተቸገሩ ሰዎች በአካባቢው ስላሉ የበጎ ፍቃድ አገልግሎት የሚሰጡ ወጣቶችንም በርቱ ቀጥሉበት ብለዋል። ሜዲካል ዳይሬክተሩ ሌላ አካባቢ የሚኖሩ የህብረተሰብ ክፍሎችም ለቆሼና አካባቢው ልዩ ትኩረት በመስጠት ሰዎቹን በተለያየ መልኩ መርዳት እንደሚቻል በመናገር የተለያዩ የንፅህና መጠበቂያዎችን ማለትም ሳኒታይዘር ሳሙና እንዲሁም መሰል ነገሮችን ቢለግስ መልካም መሆኑን ተናገረው በኮልፌ ቀራንዮ ክፍለ ከተማ ወረዳ አንድ ጤና ጣቢያም ይህንኑ ታች ድረስ በጤና ኤክስቴንሽኖች አማካኝነት ለህብረተሰቡ እንደሚያደርስም ቃላቸውን ሰጥተዋል። አዲስ ዘመን ሚያዝያ 1/2012 ዳግማዊት ግርማ